Papersnake/gushiwen huggingface dataset:
塞上曲
张仲素（唐代）

卷旆生风喜气新，早持龙节静边尘。

汉家天子图麟阁，身是当今第一人。
闻鸠有作喜为晴兆也是日开霁又喜其占之有验再赋之以贻达善季辨天色难保惟快作诗为应耳
舒岳祥（宋代）

雨久成淫昏，新晴如改过。渐向东皋耕，还思北窗卧。

昏眼喜天晴，观书惊字大。流泉无淈泥，轻风不扬堁。

归途未须忙，差谷聊避破。小园迟能来，早茶看落磨。
寿何非鸣母丘太孺人
倪元璐（明代）

郑媛轻白锷，陶母删青鬟。致义须眉上，竞功诗礼间。

人传韦氏学，仙在麻姑山。不食监河鲊，冰心自驻颜。
閒居杂咏六首 其四
李以麟（明代）

隐几断来客，幽居事事慵。药炉空火候，琴匣半尘封。

世路何多梗，生涯亦转蓬。百年忧国计，时复问年丰。
礼部蒋侍郎挽词五首 其三
胡宿（宋代）

颍水重临久，桐乡见爱深。岘碑偏堕泪，郑瑟尽停音。

蜀士知邹学，吴儿喜洛吟。生前祠影在，寒雾碧山岑。
梅花集句 其三十五
李龏（金朝）

玉笛谁家叫落梅，夜来春病不胜怀。傍人未必知心事，惟有君恩白燕钗。
重阳迁舍初成小饮有感
吴贻诚（清代）

瀛海无山尚有楼，不登高亦快高秋。催租吏少空堂静，种菊人来小院幽。

归鸟片云回屋角，落帆残雨下墙头。官间始识持螯乐，半载蹉跎一醉酬。
奉题董端明渔父醉乡烧香图十六首 其二
陈克（宋代）

琴心非佛亦非仙，座下弦歌万二千。一瓣香中谁会得，要须灵刹散花天。
送李主簿夷行之官河阴四首
贺铸（宋代）

少小縻一官，身世两相补。
为饱西复东，志愿劣儿乳。
不无同心友，颇压折腰膂。
寄语北山云，异时吾与汝。
滴水岩
连南夫（宋代）

滴水岩高路欲穷，佩环声响玉玲珑。一天星斗堕青汉，万斛珠玑泻碧空。

沧海径归朝夕会，曹溪不隔本源通。何妨凝伫龛岩下，更沐如来灌顶功。
崦里桃花
顾况（唐代）

崦里桃花逢女冠，林间杏叶落仙坛。

老人方授上清箓，夜听步虚山月寒。
竹枝歌
项安世（宋代）

山女带山花，狂夫未著家。
蛮歌君草笑，曾入汉琵琶。
题延射亭
杨备（宋代）

高台芜没曲池平，十万人家古县城。
烟水云山屏画里，阖闾墳域旧都名。
醉后赠张九旭
高适（唐代）

世上谩相识，此翁殊不然。
兴来书自圣，醉后语尤颠。
白发老闲事，青云在目前。
床头一壶酒，能更几回眠？
咏猿
宋自适（宋代）

生长楩楠紫翠间，攀翻接手饮潺湲。卧惊落叶霜华重，叫彻山潺月影闲。

蹭蹬失身拘竹栅，飘萧飞梦绕松关。平生捷巧何由逞，缩臂无言看远山。
十二月廿六日天未明 其二
郑孝胥（清代）

愚公欲移山，恃有子孙在。老夫当及身，移楼著人海。
鹧鸪天 和持国
范纯仁（宋代）

腊后春前暖律催。日和风软欲开梅。公方结客寻佳景，我亦忘形趁酒杯。

添歌管，续尊罍。更阑烛短未能回。清欢莫待相期约，乘兴来时便可来。
一萼红 秋海棠
戴珊（清代）

怪啼痕。甚无端幻出，寒绿闲晴红。艳影迷离，仙姿绰约，西风认做东风。

斜阳外、翩然漫舞，渐轻盈、欲睡眼朦胧。杨柳烟残，梧桐叶落，蟋蟀堂空。

暗把曲栏倚遍，看檀痕脂晕，无限惺忪。怕染新霜，爱依凉月，愔愔静掩帘栊。

休更说、春前断梦，问何人、银烛夜高笼。且与黄花同醉，莫管征鸿。
山居和韵八首
陈勋（清代）

蒲团一味与僧分，不是银鱼亦可焚。
但以身心同外物，莫将柴栅缚浮云。
心因有住翻成碍，事若无机即不纷。
此语烦师为转语，是无上语是声闻。¤
即事
章甫（宋代）

门静悠悠日，春愁淡淡天。
风尘殊未已，形影自相怜。
有客还诗债，无人与酒钱。
感时歌慷慨，忧国泪潺湲。
凌歊台六首
吴芾（宋代）

莫辞千骑小徘徊，共上凌歊百尺台。
过雨江山新似洗，连天草尺翠成堆。
搜罗好景归诗句，断送閒愁付酒杯。
对此愿公拼一醉，相逢能得几回来。
三国志吴书五首 其四 周瑜
郑学醇（明代）

曹公横槊下荆州，囊括东南意未休。八十万军同一炬，月明乌鹊为谁愁。
天台太守端明吴公挽词三首 其一
孙觌（宋代）

天上文昌省，人中翰墨仙。尚书心似水，学士笔如椽。

视草金莲夜，哦诗锦瑟年。玉楼方断手，又著紫鸾鞭。
葛湖草堂四首为盛氏六生题 其四
胡应麟（明代）

众壑天然敞画图，牙樯明月坐冰壶。双流近接双龙洞，九曲遥冰九鲤湖。

野客为园当薜荔，奇人结社傍菰芦。他年会挟西施过，日占烟波理钓舻。
送吕时可监丞朝假归里
胡仲弓（宋代）

局面新更着数宽，如何国手要投閒。
逆知后日清流祸，厌作中朝时样官。
兄弟真情求去易，君臣大义学来难。
玉音不许违三月，此意应须反覆看。
杂诗二十七首
曹勋（宋代）

清暑堂深日景迟，床头书策梦回时。
小栏闲倚薰风晚，一点红榴绿万枝。
游潜山
李师道（宋代）

肩舆转关随俯仰，不忧弱水澄方丈。细雾萦盘上白云，刚风肃肃天森爽。

夏木阴浓四月寒，涧流触石鸣惊湍。到身已喜在福地，肯问玄都何处坛。
次韵莫令因迓使者同泛舟至漂神已而误焉问宿
赵蕃（宋代）

璧月俨中悬，村空听悄然。
借床依树阁，辍棹上滩船。
物外我怀趣，区中公了缘。
异时殊出处，安否要诗传。
颂证道歌·证道歌
释印肃（宋代）

决定说，表真僧，
处处和光勿自能。有时鼻孔撩天笑，
个个众生目患盲。
丰城高安之间憩民家景趣幽邃为之慨然怀归
陆游（宋代）

数家聚云根，细路入丛薄。
溅溅石渠水，来往一略彴。
有无邻里通，笑语妇子乐。
浊醪时相就，青蔬缺盐酪。
日暮归闭门，绩火星煜爚。
先期毕租税，老不入城郭。
嗟予独何事，早插红尘脚？故山未成归，怅望有余怍。
忆临川旧游
晏殊（宋代）

仲子幽居杳蔼间，回环十亩尽林峦。
游鱼倒泝清泉急，乳雉惊飞夕烧干。
系马短亭乘草茁，携壶芳榭值梅酸。
浮生莫道今如昨，曷月朋簪急此欢。
偶题
韩偓（唐代）

俟时轻进固相妨，实行丹心仗彼苍。

萧艾转肥兰蕙瘦，可能天亦妒馨香。
送秘上人
齐己（唐代）

谁喜老闲身，春山起送君。欲凭莲社信，转入洞庭云。

道路长无阻，干戈渐不闻。秋来向何处，相忆雁成群。
到石宝岩下二绝 其二
何梦桂（宋代）

相望各天涯，相看又恐差。朅来山下路，端的到君家。
江上见月怀古
裴夷直（唐代）

月上江平夜不风，伏波遗迹半成空。

今宵倍欲悲陵谷，铜柱分明在水中。
谷日桂阳山行雨
顾璘（明代）

谷日风兼雨，农家抱岁忧。占书期不验，王政戒先脩。

野色抽寒麦，春声唤暝鸠。行人本田父，荷笠爱驱牛。
老树
林昉（宋代）

元是谁人种，枯残此磵东。
半身虚映水，一叶尚摇风。
着雨禽初散，当暄蚁欲空。
年时浓绿影，何处夕阳中。
读《后汉书》作小乐府三十八章 其三十四 一笥饵
张晋（清代）

南阳樊仲华，尘埃识天子。拔作都尉官，用酬一笥饵。
颂古三十一首
释原妙（宋代）

泥佛不度水，毗岚风忽起。
大地黑漫漫，衲僧争敢视。
金佛不度炉，铁裹夜明珠。
一槌俱粉碎，清光何处无。
木佛不度火，掣开金殿锁。
内外绝遮栏，时人犹懡{左忄右罗}。
滕子京书堂
陈岩（宋代）

云外峰前结旧庐，胸中经济眼中书。
兵间一范同鞍马，不记深山蕙帐虚。
和梅公仪待制 宿西溪寺
文彦博（宋代）

地占莲华麓，溪环鹫岭巅。密林含细籁，巍刹照清涟。

独赏宁妨醉，幽吟定废眠。支郎谙雅尚，扫榻就潺湲。
阻雪
方岳（宋代）

客饭江豚美，仍须滞此留。
竹深通酒舍，沙冷歇渔舟。
专与诗为地，明将雪作愁。
此行乘兴耳，吾亦尽风猷。
热河启跸还京之作
弘历（清代）

岩馆云庄旬月稽，顺时行庆每折折。新徕旧附沾恩遍，后舞前歌振旅齐。

列巘诗情寄馀兴，小春鞭影促归蹄。仆人单冷还堪廑，野渡驱车有冻澌。
杂咏二首 其二
沈元沧（清代）

避世金门不厌深，华颠短褐岁侵寻。相逢北阙青云客，谁和南山《白石吟》？

数箸能谈天下事，千秋须识古人心。贾生已去王通逝，独立苍茫感不禁。
与谬栓法同行口占分水岭诗
骆罗宪（宋代）

驿路新发掌面平，扬尘从此去朝京。
清风只欠苍松立，留待他时我种成。
诗九首托南剑刘教寻亦周墓焚之
赵文（宋代）

说与辽东丁令威，天长海阔不须归。
中郎便有重还日，肠断生妻已去帏。
和王景彝晚赴江邻几饮
梅尧臣（宋代）

残雪晚生寒，良朋邀我饮。
逢君三省归，交辔一相审。
乘兴兴未尽，既杯杯太甚。
夜阑踏月回，火冷人已寝。
游永宁寺次巡抚邓中丞韵
白圻（明代）

晴日看山影未穷，竹林迢递小溪东。草铺横野新春雨，莺啭垂杨过午风。

杯酒不须怜我老，笑歌方幸与君同。疏钟急柝归途晚，灯火前村隐树红。
青玉案
沈端节（宋代）

史君标韵如徐庾。更名节、高千古。卧治姑溪才小驻。

闲云无定，阳春有脚，又作南昌去。

兴来亭上清歌度。尽能唱、公诗句。记取诸生临别语。

从容占对，天颜应喜，千万留王所。
送王校书往清源
徐夤（唐代）

南国贤侯待德风，长途仍借九花骢。清歌早贯骊龙颔，

丹桂曾攀玉兔宫。杨柳堤边梅雨熟，鹧鸪声里麦田空。

吟诗台上如相问，与说蟠溪直钓翁。
十三日晨起霜晴用定王台韵赋此
张栻（宋代）

晴岚开岳镇，云雨断阳台。日出寒光迥，川平秀色回。

兴随天际雁，诗寄岭头梅。盛事它年说，凭君记玉杯。
寿吴宰
李商叟（宋代）

神仙风骨本巍峨，日角珠庭气更和。
绛丝丹颜长不老，灞城铜狄会重磨。
风高鹤算三千远，天阔鹏程九万多。
弱水蓬莱归未晚，道山瀛馆看先过。
萱草 其一
庄昶（明代）

何闻謦欬不羹墙，曾与忘忧树北堂。留得孤儿千古泪，不知忧在几时忘。
城南寻梅得句四首
陆游（宋代）

黯淡江天雪欲飞，竹篱数掩傍苔矶。
清愁满眼无人说，折得梅花作伴归。
代谈时英宪副作谈湖州人也
苏葵（明代）

四明与苕溪，烟水本相接。几年乡井心，促膝灯下说。

一朝先我归，送送不易别。我怀君当知，有梦逐征楫。

在禄匪恋荣，解组非慕洁。何当柏台霜，不及楝庄月。

抱琴懒鸣弦，倚剑厌吹吷。至情默绸缪，酒尽舟柁捩。
棠溪八景 其八 古路归樵
王佐（汝学）（明代）

清朝负斤去，薄暮巾车归。行歌古路深，寒烟暝翠微。
友人夜宿
潘音（元代）

云山多乐事，丛桂共君攀。别去十年久，归来两鬓斑。

倚窗邀素月，把酒慰离颜。醉后松堂卧，涛声落枕间。
书磨崖碑
李徽卿（宋代）

臣奸虽杜前朝失，国体终轻二子闲。
不使忠嘉传后世，只将词翰许元颜。
忆秦娥 子规
王夫之（明代）

幽魂咽。蜀天泪洒春江血。春江血。东下湘灵，哀弦夜月。

春归还诉春前别。天荒地老情无歇。情无歇。唤不归来，他生此劫。
云居相送至下杉庄
彭汝砺（宋代）

莫宿昏初黑，晨装晓已分。鸡啼江上月，犬吠岭边云。

好去庞居士，善来洪上人。临行须一勘，腊后几时春。
送轸上人之庐山
岳飞（宋代）

何处高人云路迷，相逢忽荐目前机。
偶看菜叶随流水，知有茅前在翠微。
琐细夜谈皆可听，烟霏秋雨欲同归。
翛然又向诸方去，无数山供玉尘挥。
罗浮红鸟 其十六
释今无（明代）

紫云深处不胜春，万羽齐飞艳掠人。映得旌幢连绛节，安期枣色白如银。
范增
周紫芝（宋代）

西楚兴王亦有人，半扶炎祚作谋臣。老生不解归明主，事去方知是失身。
念奴娇
李邴（宋代）

素光练净，映秋山、隐隐修眉横绿。鳷鹊楼高天似水，碧瓦寒生银粟。千丈斜晖，奔云涌雾，飞过卢仝屋。更无尘气，满庭风碎梧竹。
谁念鹤发仙翁，当年曾共赏，紫岩飞瀑。对影三人聊痛饮，一洗离愁千斛。斗转参横，翩然归去，万里骑黄鹄。满川霜晓，叫云吹断横玉。
送韩仲文奉使
梅尧臣（宋代）

往使匈奴国，持节岂辞遥。
朔北正苦寒，风汝与雪飘。
燕山何处是，汉铭应已销。
前车渡冰河，後骑鸣金镳。
行行至穹庐，尊我不敢嚣。
玉爵亲献酬，名裘进狐貂。
礼成复命日，菀抑舒杨条。
浪淘沙（寄剑阁）
善珍（宋代）

相对两衰翁。身似枯蓬。分飞吹聚谢天风。零落交游无一个，五十年中。生客语藏锋。不答阳聋。心期难话与儿童。其结庵招猿鹤侣，烟锁云封。
赤嵌竹枝词 其十
孙霖（清代）

庶鱼庶草剧难名，每讶寒宵壁虎鸣。一种绿毛么凤好，也誇文采满东瀛。
读书有感
陈普（宋代）

弄舌仪秦久厌看，无言混沌自安间。
人心何日无尧舜，道学终安有孔颜。
五鬼不磨吾道义，二秦长是此江山。
窗前宿草根长在，万古春风去复还。
发粟至石陂寺
王安石（宋代）

蓦水穿山近更赊，三更燃火饭僧家。
乘田有秩难逃责，从事虽勤敢叹嗟。
秋感
晁说之（宋代）

又作此秋飘泊客，茫茫谁是北归人。
庭前雨过鹅群浴，池上风来萤火新。
战马不肥淮甸草，属车思辗洛阳尘。
如闻胡虏渡河去，缑月箕云待老身。
寄思齐上人
林逋（宋代）

松下中峰路，怀师日日行。
静钟浮野水，深寺隔春城。
阁掩茶烟晚，廊回雪溜清。
当期相就宿，诗外话无生。
和德粹三绝
朱槔（宋代）

平生乐事在三余，不管梧阴过玉除。
绝尾忽参嫠纬句，风尘今日正愁予。
祝英台（成都牡丹会）
丘崈（宋代）

聚春工，开绝艳，天巧信无比。旧日京华，应也只如此。等闲一尺娇红，燕脂微点，宛然印、昭阳玉指。

最好是。乐岁台府官闲，风流剩欢意。痛饮连宵，花也为人醉。可堪银烛烧残，红妆归去，任春在、宝钗云髻。
题九仙宫
高献民（宋代）

迢递寻真到紫坛，参差楼阁倚层峦。
三株树古巢玄鹤，五粒松低下素鸾。
烟暖芝田应有玉，树封药灶已无丹。
昔人跨鲤归何处，彷佛中天月影寒。
浦阳旧有明月泉久而不应今乃疏道其源似颇与弦望晦朔之间相为消长者遂作是诗
吴莱（元代）

大区何浑沦，元气乃潜泄。忽然为山水，无往不融结。

遥天偶一照，厚地空馀冽。盈将光共生，涸与魄同灭。

玄机自消长，至理谁圆缺。发挥虽有在，窥测尚未决。

枯柤曾几栖，断洑遽中裂。半倚岚翠云，微通海潮雪。

昔人来推求，于此得表蕝。虚亭奚其敞，静甃独不齧。

岁年竟悠远，沙石渐填咽。宁加疏瀹功，肯使见闻亵。

恍疑合图经，环坐到稚耋。傥非蟹投埼，几类鲋处辙。

纤纤浮晶彩，湛湛浸寥泬。旧观方尔还，真源可吾绝。

争言彼月行，岂为兹泉设。萧丘胡长寒，汉井或再热。

逝寻白兔公，直探神龙穴。狂歌水仙词，击碎如意铁。
十绝句呈章茂深安抚
陈造（宋代）

经纶术业向来优，千骑东方恐未俦。
他日应携报恩子，还朝看拜富民侯。
示法达偈三首 其一
慧能（唐代）

礼本折慢幢，头奚不至地？有我罪即生，亡功福无比。
九日
沈畯（清代）

有酒赏重阳，无烦白衣至。恐惊邻舍翁，谓是催租吏。
墨子怒耕柱子
墨子及弟子 撰（先秦）

墨子怒耕柱子。耕柱子曰：“我无愈于人乎？”墨子曰：“我将无太行，以骥与牛驾，子将谁策？”耕柱子曰：“将策骥也。”墨子曰：“何故策骥也？”耕柱子曰 ：“骥足以策。” 墨子曰：“我亦以子为足以策，故怒之。”耕柱子悟。
述椀
陶安（明代）

有客寄书来，遗我白瓷椀。古人劝加飧，感兹意何婉。

旅舍乏此物，童仆欣涤浣。分送两同僚，无则视为罕。

欲效铭盘盂，饭顷亦自勉。饮食勿过饱，注水戒盈满。

岂独口腹计，去道庶不远。
和洞庭古寺壁间韵
廖行之（宋代）

六月湖天凛似秋，曾凭樯燕小迟留。
苍崖偃蹇浮屠古，白壁淋淳醉墨流。
吹浪鱼龙供客戏，乘槎斗牛得天游。
一声帝子云璈曲，家在蓬壶碧玉楼。
预作消寒九集次艾臣吏部韵四首 其四
曹家达（清代）

十五年前事，中朝恨鹤轩。胆张才士酒，情重野人暄。

天地有奇作，江湖浮大樽。何如高卧者，花下听禽言。
述征诗 其二
赵进美（明代）

晓郭下春星，江月闻扣舷。初辞岭海目，遂觉山川妍。

宿云丽中椒，回沙灼清涟。夭夭桃始华，岸鸟鸣柔烟。

群动顺嘉辰，我行方沛然。触类异欢戚，道远情屡迁。

双桡漾初日，急濑摇高天。独谣托遐心，浩荡白鸥前。
七弟二十寿辰
奕欣（清代）

名园蔚秀绚秋光，寿客筵开菊正黄。廿载埙篪同砚席，九霄雨露浥琼觞。

平原笔力能穿纸，小谢诗才更擅场。圣主恩深垂念切，一编《花萼》许联芳。
十亩之间
佚名（先秦）

十亩之间兮，桑者闲闲兮，行与子还兮。
十亩之外兮，桑者泄泄兮，行与子逝兮。
王原庆新迁居南堂以古风求写恕斋二大字并石
楼钥（宋代）

三槐诸孙有奇士，才高特未遇时尔。
作诗尤能备众体，短章大时仍杂拟。
解纷使掉三寸舌，随陆苏张何足比。
雕鹗犹未离风尘，蛟螭尚尔蟠泥滓。
平生曳裾向侯门，豪杰闻风竞瞻企。
只今交游亦凋落，凛凛一身嗟独峙。
槐阴满庭渺何在，久寓瀛壖成故里。
濒湖小楼太孤露，何殊玉川洛城里。
迩来深入作郊居，高屋好山成二美。
未能技剑斩楼兰，几欲袖椎摧晋鄙。
便将拂袖武陵溪，谁能著脚长安市。
西门性急佩柔韦，柳子气高戕曲几。
衡宇全似归柴桑，茅茨大胜居儋耳。
我诗非工字尤拙，荷子爱忘刚见喜。
夜来纵笔写恕斋，自笑黔驴技止此。
更求古刻访少作，颇记醉中曾诺唯。
旧书纷沓费搜寻，鱼钥未开尘事起。
呼童卷送三数轴，仅可障风同故纸。
新诗鼎来亟予和，颠字敢追张长史。
不须更投苦海中，一笑以还随弃毁。
径须推酒登南堂，朗咏白驹三四章。
偈二十七首
释守净（宋代）

一叶落，便知秋，
顢頇佛性。一尘起，
大地收，儱侗真如。
若是衲僧门下客，不用更踌躇。
曾向华山图上看，又添潘阆倒骑驴。
崆峒
谭嗣同（清代）

斗星高被众峰吞，莽荡山河剑气昏。
隔断尘寰云似海，划开天气岭为门。
松拏霄汉来龙斗，石负苔衣挟兽奔。
回望桃花红满谷，不应仍问武陵源。
口占呈全完白四首
李邺嗣（明代）

全家豆种晚逾良，粒粒肥甘荚亦香。
记得白斋诗句好：满园秋兴过南庄。
入村
方岳（宋代）

十日春霖一日晴，打包作意办山行。
月明夜半雨声急，不道老天无十成。
过子陵滩题僧舍壁
赵鼎（宋代）

山水莽回互，转眄图画间。念此清绝地，昔人所盘旋。

舟子相叹清，示余子陵滩。有台出山半，藤萝蒙藓斑。

缅想建武功，用人及茅菅。躐取汝颍士，列宿枢极环。

中有贫贱交，客星犯帝关。其能荣辱之，但及平生欢。

志愿乃有在，归欤一渔竿。高风邈千载，独立谁跻攀。

山僧本何知，结屋临清湾。笑谓舟中客，何为争崄艰。

权门有遗啄，造请无寒暄。嗫嚅到童仆，俛仰惭衣冠。

所得谅几何，赩汗流面颜。偃鼠不过饱，鹪鹩亦求安。

子能了此义，分子一席闲。
种基祖蔡仲逸孙祖显一时宦游荆州官閒无事五
章甫（宋代）

君不闻蓟孝廉，日饭二十家。
一朝拂袖去京国，追之不可空咨嗟。
又不闻宾头卢，应供四天下。
神通妙用固非难，中有巍然不动者。
今年有客来荆州，半世生涯一敝裘。
仙凤道骨媿二士，诸公亦许相追游。
迩来传食初无问，醉饱无劳主人劝。
绝胜诗人杜拾遗，所历诸家才一饭。
侯城里 其一
顾璘（明代）

万壑千厓控海门，愁云不散昼长昏。王裒枉积林间泪，荀息难招阙下魂。

直以孤忠悬日月，不劳遗草落乾坤。椒浆欲奠知何处，古木含风自吐吞。
洞仙歌 浮丘石上作
屈大均（明代）

朱明牖户，是罗浮西麓。地道潜通到句曲。羽人家石上，掩映楼台，花木里、往来浮丘伯叔。

稚川曾此住，丹井珊瑚，流出泉声似哀玉。社事待重开，士女西园，金钱掷、大家丝竹。

笑白发、毵毵上头来，却不少诗仙，暮年轻福。
梅公仪见寄华亭鹤一只
文彦博（宋代）

子真仙裔富高情，远寄仙禽至洛城。昔向华亭常警露，今来缑岭伴吹笙。

稻粱犹忆嘉禾美，竹树应怜履道清。已遣吾家伊水墅，旋营莎荐似咸京。
送赵安道下第归乡
唐庚（宋代）

大官危，小官卑，君不得官君勿悲。君不见前日宰相今海涯，胡椒八百斛，流落知为谁。

又不见州县官，折腰事细儿。常忧一语不中治，敢对西山笏拄颐。

大官危，小官卑，君不得官君勿悲。愿君酒量如鸱夷，勿作瓶罂居井眉。

与君赌取醉为期，明日乌帽风披披。
寄李左司
崔道融（唐代）

柏台兰省共清风，鸣玉朝联夜被同。

肯信人间有兄弟，一生长在别离中。
句
冯戡（唐代）

桃花浪里成龙去，竹叶山头退鹢飞。
回进贤道中
舒邦佐（宋代）

遥怜儿女数还期，自秣归骖趁晓鸡。
乾鹊有灵烦送喜，马蹄今日踏江西。
德生堂
董嗣杲（宋代）

瑶台瑞满玉皇家，泽溥山巅与水涯。
鱼跃鸢飞函德意，天长地水演年华。
金摇巨扁双龙护，翠掩高碑一字差。
须信石顽能万古，老龟无语问莺花。
尔孚复以诗乞余长春花此种固来自尔孚也
郭之奇（明代）

长春花发倍添春，春浅春深识故人。人日看春春日旧，春为人旧令花新。
和叔宽田园六首 其三
苏过（宋代）

芃芃稼连云，老少纷在场。禾稼已困雨，粳稌亦没秧。

计穷走群望，敢爱牛与羊。可怜拾麦人，不惮道路长。

号呼泥水中，滞穗收残黄。对之怀抱恶，宁忍自举觞。
赠陈仲醇徵君东佘山居诗三十首 其十八
董其昌（明代）

瑶草金光向此探，我来风日正清酣。夷门布席恒虚左，栗里悬窗故倚南。

竟有声名输第五，耻将禅草说登三。可知嘉遁能终吉，龟筴何劳季主参。
赋得毋雷同得雷字五言八韵
石嗣庄（清代）

欲作翻空想，难将旧说该。异应思计月，同亦戒如雷。

窠臼何曾袭，机关独自开。文章除共语，体格出新裁。

慧岂同牙拾，声非贯耳来。缶鸣誇霹雳，粉本费疑猜。

依样羞为伍，胥钞愧作陪。豪端精锐意，摛藻著鸿才。
经庐岳回望江州想洛川有作
刘允济（唐代）

龟山帝始营，龙门禹初凿。出入经变化，俯仰凭寥廓。

未若兹山功，连延并巫霍。东北疏艮象，西南距坤络。

宏阜自郁盘，高标复回薄。势入柴桑渚，阴开彭蠡壑。

九江杳无际，七泽纷相错。云雨散吴会，风波腾鄬鄀.

迹随造化久，利与乾坤博。肸蚃精气通，纷纶潜怪作。

石渠忽见践，金房安可托。地入天子都，岩有仙人药。

二门几迢递，三宫何倏爚.咫尺穷杳冥，跬步皆恬漠。

仙才惊羽翰，幽居静龙蠖。明牧振雄词，棣华殊灼灼。

盛叶匡西夏，深谋赞禹亳。黄云覆鼎飞，绛气横川跃。

佐历符贤运，人期茂天爵。礼乐富垂髫，诗书成舞勺。

清辉靖岩电，利器腾霜锷。游圣挹衢尊，邻畿恭木铎。

岩仞包武侯，波澜控文若。旋闻刈薪楚，遽睹升葵藿。

稷契序揆图，良平公辅略。重地资出守，英藩谅求瘼。

豫章观伟材，江州访灵崿。阳岫晓氛氲，阴崖暮萧索。

潜伏屡鲸奔，雄飞更鸷搏。惊cb透烟霞，腾猿乱枝格。

故园有归梦，他山飞赏乐。帝乡徒可游，湟涧终旅泊。

景物观淮海，云霄望河洛。城阙紫微星，图书玄扈閤.

神功多粉缋，元气犹斟酌。丞相下南宫，将军趋北落。

横簪并附蝉，列鼎俱调鹤。四郊时迷路，五月先投龠。

池榭宣琼管，风花乱珠箔。旧游劳梦寐，新知无悦乐。

天寒欲赠言，岁暮期交约。夜琴清玉柱，秋灰变缇幕。

风云动翰林，宫徵调文籥.言泉激为浪，思绪飞成缴。

千里辉珠玑，五采含丹雘.钟鼓旋惊鷃，瑾瑜俄抵鹊。

窃价惭庸怠，叨声逾寂莫。长望限南溟，居然翳东郭。
访上文质西塾
顾逢（宋代）

独对梅花坐，枝头数点开。
画中无此景，雪里有僧来。
饥鹤窥流水，行龟落冻苔。
茶边清话处，一字共敲推。
余方悼亡适山圃牡丹芍药盛开赋长句
姜特立（宋代）

白巾对红艳，哀乐自不同。
缅彼古之人，拔去体法中，
亲丧至呕血，悲涕固无从。
不哭即饮酒，陶然醉为乡。
吾爱蒙庄子，鼓盆歌慨慷。
吾笑潘河阳，忍泪赋悼亡。
自古皆有死，生灭固其常。
生也根一气，死焉归渺茫。
钏情虽我辈，达节圣所臧。
且日饮无何，久久永相忘。
黄州遇袁履善比部时量移郡丞
欧大任（明代）

天涯把袂问何之，海内才名识汝迟。此地更留苏氏赋，何人不诵谢公诗。

豫章一榻将悬日，洛下扁舟欲去时。圣主似闻前席待，蓟门烟柳忆归期。
初晴，祭扫青草湖有感，归成四律以写哀衷 其三
林占梅（清代）

临别殷勤重寄词，一番叮嘱一番悲。玉箫誓切多生愿，金屋缘番隔世痴。

三叠琴心妻即友，两行珠泪母伤儿。不堪追忆前时事，对酒看花痛不支。
大梁侯馆冯礼亭大中丞携尊夜过席上酬之
董其昌（明代）

传呼小队出夷门，屏却朱斿款绿尊。辛苦东方犹待诏，别离江令几消魂。

素衣未遣京尘化，铁钺能回国步屯。月满繁台闻坐啸，何如清夜舞刘琨。
骊山老妓行补唐天宝遗事戏效白乐天作
孙蕡（明代）

秋风杨柳凋金缕，冷露芙蓉落芳渚。寒香晚色何所如，骊山唐姬教坊女。

蛾眉淡扫山远碧，蝉鬓半抛云乱吐。时妆无复新妖娆，曩态犹存旧娇妩。

我昨咸阳纵冶游，冶游烂熳遍西州。青山直抵双龙阙，绿水横过五凤楼。

南国佳人金错落，长安公子玉骅骝。银壶送酒青丝络，皓齿当筵白雪讴。

琵琶横笛空聒耳，唐姬搊筝妙无比。请弹一曲久含羞，呼唤百回方强起。

移柱相参雁成列，调弦未就人先喜。俯首斜拖珠步摇，向人高露春纤指。

楼高韵发响泠泠，急管悲歌一霎停。初听乍如风雨至，再弹还作凤凰鸣。

清如玉女钧天奏，壮似雕戈出塞声。涧水带冰时哽咽，春雷震石忽凭陵。

凭陵未已旋清悄，清悄渐凝声渐小。四座无言俱寂寥，馀音已断犹萦绕。

溶溶宛宛复悠悠，切切凄凄还窈窈。深闺断蚓怨寒宵，浅谷娇莺破春晓。

缠绵万恨与千愁，婉意柔情不肯休。蔡琰胡笳悲紫塞，班姬团扇掩清秋。

楼前皓月明如练，天外行云凝不流。促拍未终南内曲，新腔忽过《小梁州》。

梁州一摺月向午，唐姬此时心独苦。银甲悲深不忍弹，衷肠断尽无由语。

低笼翠袖揾香泪，翻使欢娱变悽楚。诉尽平生富与贫，可怜人世今成古。

忆昔开元正太平，儿家生长在天京。十三学舞曾惊座，十四搊筝能擅名。

玉貌羞花长窈窕，宫腰怯柳更轻盈。春寒不离鸳鸯枕，日晏方开孔雀屏。

五陵年少秦川客，争爱儿家好颜色。殢雨尤云最恼人，追欢买笑宁论直。

声名每出流辈上，风致独觉旁人惜。承恩况得登掖庭，宛转随龙侍君侧。

海晏河清久息兵，四夷宾贡尽充庭。炎方已见来丹荔，交趾还闻进雪鹦。

耀日香车连紫陌，飞云画栋列朱甍。空濛一片笙歌海，浩荡三春锦绣城。

骊山山上多楼阁，万户千门通碧落。大驾深居在九重，四时多暇惟行乐。

已营连昌胜结绮，复起芳凤齐花萼。壶飞玉女递更筹，舟戏金龙动鳞角。

侍臣传敕选娇容，特许儿家步辇从。宫扇影移花雨外，山呼声沸锦云中。

千株火树争明月，万炬金莲斗彩虹。《子夜》歌词翻《白雪》，《霓裳》舞队散旋风。

歌停舞歇徘徊久，银筝独进纤纤手。明眸丽质一当前，含颦美人俱在后。

数声清响动弦索，八面凉风生户牖。艳曲新裁萼绿华，中官催赐葡萄酒。

年年秋月复春花，多在宫中少在家。娇笑不愁宫监怒，艳妆长得阿姨誇。

朝游复道瞻天表，夜步西厢拜月牙。斗草经春陪虢国，藏阄竟夕伴昭华。

韶光忽逐流年转，野鹿衔花上林苑。铁骑东来凤阙空，金根西狩蛾眉远。

上方无复听宣召，新籍宁辞避差遣。约臂金环雨雪宽，凌波锦袜风埃蹇。

星移物换得无情，复向骊山悄地行。紫禁无人芳草合，瑶阶雨过绿苔生。

歌台索寞花千树，舞榭苍凉月半棂。绣阁秋阴连琐闼，铜仙清泪落金茎。

高梧陨翠莲飘玉，太乙勾陈看不足。百子楼寒雾影昏，长生殿古烟光绿。

宫墙瓦落见蒿莱，辇路尘生走麋鹿。舞马雕床恼梦思，花奴羯鼓惊心目。

故宅新人作宴游，内家红锦列缠头。珠帘绣柱俄成梦，凤管龙笙总是愁。

旧曲闻来眉自敛，盛年说着口应羞。飞蓬短鬓难禁白，老屋疏茅不柰秋。

舞衫长借邻人着，同伴相呼只推却。脸玉香随翠靥消，泪珠暗逐灯花落。

忧来倒插黄金凤，梦里时弹《白翎雀》。百感中来不自由，芳心一片从谁托。

唐姬言语一何长，句句凄其字字伤。满座闻之声唧唧，沾巾我亦为浪浪。

沧桑转瞬谁能识，富贵浮云安可常。览镜每闻悲素发，举杯长欲劝流光。

唐姬亦莫怀抱恶，自古佳人多命薄。倾城西子逐鸱夷，绝代明妃嫁沙漠。

尊前有酒且欢笑，身外閒愁付冥漠。皎月秋来几度圆，秾花春尽从渠落。

唐姬揽涕复陈情，请作《骊山老妓行》。桃李风前霜月下，长吟亦足慰平生。

不因水上琵琶语，那识江州司马名。为尔临风歌一曲，百年哀怨起秦筝。
寒时寒杀阇黎
释守卓（宋代）

偏中有正正中偏，流落人间百万年。几度欲归归不得，门前依旧草芊芊。
春日行
李白（唐代）

深宫高楼入紫清，金作蛟龙盘绣楹。
佳人当窗弄白日，弦将手语弹鸣筝。
春风吹落君王耳，此曲乃是升天行。
因出天池泛蓬瀛，楼船蹙沓波浪惊。
三千双蛾献歌笑，挝钟考鼓宫殿倾，万姓聚舞歌太平。
我无为，人自宁。
三十六帝欲相迎，仙人飘翩下云輧。
帝不去，留镐京。
安能为轩辕，独往入窅冥。
小臣拜献南山寿，陛下万古垂鸿名。
甲申入日大雪次坡公聚星堂韵仍用禁体
姚觐元（清代）

寒梅已花柳将叶，自冬徂春未雨雪。晓来忽见景模糊，开门大雨真奇绝。

孤松行立头已皤，老竹夭斜腰欲折。茫茫大地浩无垠，但见飞鸟起复灭。

山中高士卧正坚，寒粟生肌襟屡掣。党家羊酒肆欢呼，翠袖红炉眼光缬。

少年豪气凌云霄，削竹操觚意不屑。且驱狐兔猎平原，鹰隼出空惊一瞥。

人生乐事各有在，富贵穷通那用说。草堂诗就且倾觞，醉眠不觉衾如铁。
次韵沈方伯良臣为余七十之寿沈与余同生庚午又同在郡胶今同致仕
王鏊（明代）

黄发归来共理田，食贫终不羡逢年。泮宫灯火怜相并，李合科逢愧独先。

红药花翻分陜路，白鸥沙占太湖边。年来南极当吴分，莫怪乡人拟二仙。
代书寄上李广州
独孤及（唐代）

皖水望番禺，迢迢青天末。鸿雁飞不到，音尘何由达。

独有舆人歌，隔云声喧聒。皆称府君仁，百越赖全活。

推诚鱼鳖信，持正魑魅怛。疲民保中和，性足无夭阏。

天子咨四岳，伫公济方割。几时复旋归，入践青琐闼。

贱子托明德，缭若松上葛。别离鄙吝生，结念思所豁。

门栏关山阻，岐路天地阔。唯凭万里书，持用慰饥渴。
阅旧诗轴见夏均父和晁之道诗次其韵寄伯容仲成均父诸友
饶节（宋代）

往者少年日，所慕韩伯休。涉世更百难，得交多胜流。

当时回俗驾，喘汗困万牛。晚看故曹耦，半逝半乃侯。

侯者朱其轮，逝者卧荒丘。荒丘不足悲，朱轮或可羞。

翻然乃自悟，庶几桑榆收。朋侪竞挽止，一往只掉头。

我岂筑室愚，喋喋于道谋。向来汉上行，悬知计未优。

重念佛祖心，独往恐不酬。细看丛林敝，百孔如破裘。

出有造请恶，入怀薪米忧。虽云学道辈，坦途多不由。

我欲独挽之，难哉推陆舟。归来拥白云，草茅有前修。

誓不出山去，三更林莽秋。寄声二三友，兴来过我不。
浣溪沙·一曲鸾箫别彩云
吴文英（宋代）

一曲鸾箫别彩云。燕钗尘涩镜华昏。灞桥舞色褪蓝裙。
湖上醉迷西子梦，江头春断倩离魂。旋缄红泪寄行人。
山居杂诗九十首
曹勋（宋代）

东冈老道友，招我阅子孙。
大儿教以孝，小儿抚以温。
举觞意未畅，已复月挂昏。
兴言还吾庐，更待它日论。
题贾岛吟诗台
张乔（唐代）

吟魂不复游，台亦似荒丘。一径草中出，长江天外流。

暝烟寒鸟集，残月夜虫愁。愿得生禾黍，锄平恨即休。
平上去入四首寄豫章旧同官 其四
孔平仲（宋代）

相从虽须臾，博约实得益。交情何其深，弗易若竹柏。

烟迷青枫林，日落白石壁。船窗居无聊，嘿嘿独忆昔。
代书寄刘伯瑞仲文叔骥二首
赵蕃（宋代）

难兄两别驾，难弟一参军。
从仕信多誉，传家仍茂文。
嗟余空白发，期子在青云。
寂寞题诗罢，林窗日半曛。
走笔 其三
孔平仲（宋代）

触目方多事，栖身独此堂。窗迎先得日，檐送晓留霜。

散漫皆书帙，逍遥或道装。墙东虽可隐，林下未能忘。
和野堂惠老中秋月蚀韵
袁说友（宋代）

一年清绝中秋时，仰天高欲攀桂枝。
乾坤熔入玉奁鉴，万象一扫光芒垂。
今年不见今宵月，有物噉之倾且仄。
惜哉至此狼狈凶，空效玉川歌月蚀。
一杯相嘱三更夜，安得飞来明月借。
明年应解胜今年，莫使诗人愁笔下。
吁嗟今夕知何夕，且对孤灯照窗隙。
夜阑搔首独翻书，且喜灯前双眼碧。
肃宗
王十朋（宋代）

张后宫中巧弄权，上皇西内老谁怜。杜陵独念君臣义，长向云安拜杜鹃。
新岁书怀四首 其一
戴复古（宋代）

衰年百病身，淳祐五年春。尘世自多事，风光又一新。

乡人方拜相，野客自垂纶。说与烟波侣，海滨非渭滨。
二十四日省宿次杨文公集贤宿直韵兼拟其体
项安世（宋代）

云气阴阴绕殿庐，雨声摵摵响阶除。
薰炉翠被延周蝶，黄墨朱缸订鲁鱼。
野性登朝常蹙踖，亲年须禄向踌躇。
叨陪大典论疑信，滥等诸儒课密疏。
汉殿修文开白虎，海邦张乐享爰居。
绮寮蕙草青霏入，瑶圃梅梢玉雪初。
史藁堆床殊未已，诗材满地欲焉如。
倦投东观中郎笔，起读西崑病监书。
节想清凉侔汲直，词钦雅丽出唐余。
高情炯炯轩裳外，长向金门忆饭蔬。
夷狄之孝十首·百济王扶余义慈
林同（宋代）

夷方虽尔异，天性本然同。
自昔闻曾子，如今在海东。
寒食二绝 其二
吕本中（宋代）

今年春物更匆匆，野杏山桃取次红。底事无钱作寒食，可无新语记车公。
蜀镜词
朱骏声（清代）

蟾蜍蚀尽瑶台月，对舞时闻凤鸾泣。可惜青青一片铜，不见当时好颜色。

三十二字伊谁铭，背蟠细纽鱼螺纹。祇可涵来绮窗影，莫教飞入天雄军。

芳林园里歌声改，花柳于今竟安要。只有明珠出匣中，黄昏仍下山精拜。

我欲摩挲一问之，伤心杜宇夜深啼。千年金镜照家国，可照当眉写翠时。
题阙 其六十五
王世贞（明代）

谢朏箕山节，恨为子季卖。出处自当心，取决人謦欬。

赫赫司徒自，谁能使之拜。辞萧初若远，仕鸾岂无害。

指口但饮酒，优游于禅代。当时保身者，名位两不败。

千载思胜业，令人有余慨。
和史馆相公上元观灯
曾巩（宋代）

九衢仙仗豫游归，宝烛星繁换夕晖。
传醆未斜清禁月，散花还拂侍臣衣。
天香暗度金虬暖，宫扇双开彩凤飞。
法曲世人听未足，却迎朱辇下端闱。
试笔
陆游（宋代）

用笔如用人，利钝乌可常。
必欲责其全，无乃废所长？宣城与晋责，声价略相当。
不知今何年，森然集龟堂。
和墨若瑿黑，捣纸如银光。
心手适调一，运此紫毫鋩。
前却俱称意，六骥驰康庄。
聊复取一快，讵必师锺张。
江南春日
夏竦（宋代）

江北游人春未回，江南春色傍人来。
茶经穀雨依稀绿，花接清明次第开。
场上斗鸡金作距，槛前妆鉴玉为台。
六朝风物今何在，莫负流年酒百杯。
蚕妇叹
叶茵（宋代）

浴蚕才罢喂蚕忙，朝暮蓬头去采桑。
辛苦得丝了租税，终年祗著布衣裳。
野处送百结花
洪适（宋代）

盘屈枝仍垫，葱青叶未稀。双衔疑凤带，百结类鹑衣。

弱骨长连锁，轻腰孰解围。若教花自在，应作彩云飞。
题松鹿图
林绍唐（清代）

养成头角几春秋，立脚尘寰自结俦。老柏丰标觇素抱，灵芝气结意相投。

宋贤古洞曾陪读，虞帝深山记与游。待到笙簧吹鼓候，也从萍野鸣呦呦。
过芝塘将谒马字昌断冈道中二首 其一
龚诩（明代）

狂风急似离弦矢，白雪轻如过眼花。北望故人犹数里，禦寒沽酒向谁家。
塞馆杂诗 其一
王芑孙（清代）

边山莽无极，其来若长虹。中间万堆阜，起落相雌雄。

当其谽谺处，居人以为宫。筑基无定向，随势为横纵。

旭日朝在梁，暮日还穿栊。乃知东家西，不是西家东。

东西本强名，拘墟诮章逢。人生处大地，下上缘蚁封。

朔方千人帐，南海万斛艟。其人更相笑，等为缀窠蜂。

宁知九州外，积水浮空濛。吾居小西沟，众水走其麓。

一雨浩无涯，往往没马腹。厥土埴而疏，滑汰苦硗埆。

边居出无车，有亦当折轴。借屋祇二间，置我并两仆。

瓦脊动鳞甲，墙罅下雷瀑。屋如渔舟小，水气浸衣绿。

斜风卷地来，恍将荡回洑。飘然江湖心，一叶稳百斛。

晓起白濛濛，方知抱云宿。此时山头望，见云不见屋。

春江欲入户，快取坡诗读。
万丹港曲
卓肇昌（清代）

万丹港上白沙洲，一片湘波望欲浮。轻烟冉冉含朝旭，凫鸭寂寞卧丹邱。

波心落莫悬孤影，红光直射六鳌头。金枢银阙荡嘘吸，縿旒闪闪飘烰烰。

光怪直欲炫犀照，如车紫贝落星楼。空潭夜半一声笛，惊落梧桐几叶秋。

秋深海净明，丹港尽成碧。水容侵古岸，峰影落江白。

庙竹惟闻鸟，短帆不见客。雀声花外暝，寒猿泪孤夕。

野戍漏声迟，萧疏云水宅。海底觅仙人，香花满青陌。

仙槎何处寻，风光今胜昔。天公唤归弄海童，云幕四捲何玲珑。

藏舟浮梁跨绝壑，隐见似与天河通。虹桥望断无消息，钓鱼归去月波空。

月明夜半吹笙罢，人在蓬莱第一宫。津头遥指苍茫里，万家烟火有无中。
正月二十日往岐亭郡人潘古郭三人送余于女王城东禅庄院
苏轼（宋代）

十日春寒不出门，不知江柳已摇村。
稍闻决决流冰谷，尽放青青没烧痕。
数亩荒园留我住，半瓶浊酒待君温。
去年今日关山路，细雨梅花正断魂。
李庄简三字帖赞
岳珂（宋代）

秦祸滔天，鲸汹九渊。
沦胥以颠，而我谓不然。
如公之贤，泰山岿然。
奔流百川，何伤乎一卷。
野史所编，人心之传。
匪石则迁，谁为之燎原。
两家之先，义比仲连。
览此卷焉，不知其涕涟。
宿灌头
华岳（宋代）

淡鱼才煮咸鱼熟，白酒新篘红酒香。莫讶杯盘成草草，一年忙处是蚕桑。
和西湖竹枝词
张世昌（元代）

秦皇石头三丈高，云是秦皇系船标。侬心只似系船石，莫比郎心船易摇。
东坡楼醉歌 其二
毛澄（清代）

狂歌醉倒楼头眠，江风吹醒骨欲仙。坡翁去后涪翁去，冷落江山八百年。
大雅堂
释居简（宋代）

少陵何人斯，曰似司马迁。太史牛马走，于此何有焉。

瞢者瞢不理，知言超言前。政如春在花，春岂必丑妍。

又如发清弹，意岂必在弦。悠悠云出山，滔滔水行川。

云水山川行，莫测何能然。不知其谁知，软语黄庭坚。

庭坚语弗软，壮折滟滪颠。尽写剑硖诗，不数金薤篇。

密付草玄后，夜光寒烛天。扁作大雅堂，醉墨犹明鲜。

至今百岁后，此意惟心传。炎宋诸王孙，传癖不复痊。

闭户阅宗派，尚友清社贤。吕韩俨前列，芳蜡然金莲。

三洪偕二谢，病可携瘦权。夺胎换骨法，妙处尤拳拳。

疏越正始音，细取麟角煎。亦有老斲轮，堂下时蹁跹。
夏夜露坐二首
杨万里（宋代）

火老殊未热，雨多还自晴。
暮天无定色，过鸟有归声。
坐久人将睡，更深月始明。
素娥欺我老，偏照雪千茎。
偈颂一百四十一首
释师范（宋代）

作家相见，有底凭据。
迥无人处，聚头共语。
寂子无端撼茶树。
贺新郎五十八首 其五
蒋士铨（清代）

帐冷香销夜。断肠吟、生平一事，最伤心者。记得琉璃为砚匣，新咏玉台频借。

春去矣、小楼花谢。诵偈朝云会现影，怨东风、两次吹兰麝。

看燕燕、香泥惹。

判官自判氤氲且。白尚书歌填长恨，再生缘也。世味从来皆嚼蜡，情绪偏同啖蔗。

梦断了、浮香精舍。君语如斯吾怕听，便英雄、泪也如铅泻。

儿女恨、那堪写。
寓中元旦
陈繗（明代）

韶华本是一般天，不道天公也自偏。世上有钱自有节，客中无酒亦无年。

数茎淡菜寻常饭，一枕轻风自在眠。头发不梳冠不着，更无人到馆庭前。
因借书作呈圆机
晁说之（宋代）

似隐还如吏，山亭何所宜。
遥心回雁阵，倦意结蕉旗。
使檄征钱急，乡书问卜迟。
近郊有高士，慎莫道三痴。
洞仙歌
卢祖皋（宋代）

月痕霜晕，雪染冰裁翦。车马尘中甚曾见。自扬州吟罢，踏遍西中，堪爱处，偏是情高韵远。

冷香惊梦破，姑射人归，图画空遗旧妆面。问何事东君，先与春心，还又是、容易飞花片片。对暮寒修竹哽无言，更画角层城，夜闻吹怨。
霜天晓角（楼下梅一株，经冬无一花。春半忽开，一萼梢头出万红中因赋之）
刘辰翁（宋代）

经年寂寞。已负花前约。忽向红梅侧畔，开点雪、有人觉。

不开何似莫。百梢才一萼。却问寿阳宫额，两三蕊、怎能著。
古镜行
汪藻（宋代）

我有辟邪镜，得之咸阳宫。其阴为天池，一母将九龙。

旁书负图字，土蚀如旋虫。缄以骇鸡珍，妙极倕之工。

请言照远近，十里秋毫空。岂不鉴脂泽，所贵肝胆通。

问谁为此器，太古非人功。客闻重叹息，意欲窥灵踪。

高台不辞倚，恐客难称容。绳穷匣半启，四室来悲风。

日车当昼留，羞涩如顽铜。森然发上指，凛若临霜锋。

我还抚客手，此岂世宝同。挥泪两无言，掩镜鞶囊中。
颂古六首 其六
释惟照（宋代）

黯黯云攒覆雪峰，青青赵老一双瞳。从前汗马无人识，只要重论盖代功。
和张倅唐英咏梅十四首
陈傅良（宋代）

种梅欲百亩，谁老意未渝。
有山在堂背，有溪在庭除。
我危坐中央，花以寘坐隅。
人固不可亲，花亦不可疎。
四时田家乐
陈秉祥（明代）

黏禾收早糯收迟，赛社归来日暮时。草具杯盆延父老，瓜分梨枣到童儿。

墙头绿挂丝瓜子，屋角红装锦菊枝。不怕新霜迎葛屦，禦寒先制木棉衣。
须江暮春杂题三首 其二
周紫芝（宋代）

须江旧事与谁论，万古悠悠入夕曛。楚子名今推伍伯，阿瞒功独盖三分。

空埋冶父山边骨，已散濡须坞口军。欲为英雄吊遗迹，笔头无古战场文。
秋夜雨中过黎氏山房 其五
梁有誉（明代）

忽忆还家时，俯仰空成昨。有酒当共持，黄华开且落。
苏武慢
冯尊师（元代）

试问禅关，参求无数，往往到头虚老。磨砖作镜，积雪为粮，迷了几多年少。

毛吞大海，芥纳须弥，金色头陀微笑。悟时超、十地三乘，凝滞四生六道。

谁听得、绝相岩前，无阴树下，杜宇一声春晓。曹溪路险，鹫岭云深，此处故人音窅。

千丈冰崖、五叶莲开，古殿帘垂香袅。免葛藤丛里，婆娑游子，梦魂颠倒。
题张县丞凝翠轩卷
王绂（明代）

张君结庐修竹里，一榻清风净如洗。几番过雨看新晴，帘捲春阴落乌几。

自从作官今未回，家僮日扫林间苔。何当直造遂吟啸，不问主人毋见猜。
宁宗郊前朝献景灵宫二十四首
真宗（宋代）

厥初生民，渊濬唯祖。
芳荐既辍，明燎具举。
德声升闻，灵贶蕃诩。
怀濡上灵，佑周之祜。
为葛元兆题扇
邵宝（明代）

青藜为杖葛为巾，采采山中百草春。歌罢紫芝还自和，九峰残日未逢人。
呈辛卿二首 其二
赵蕃（宋代）

今昔身流几许人，况于室迩更身亲。南州行卷虽云旧，东阁知身固若新。

再见每怀风度远，两年空恨往来频。其谁为我谈身姓，车辙勤公野水滨。
饯冯圆中郎中守邛州
史浩（宋代）

岷峨秀多士，照乘辉连城。夫君挺奇瑞，梯栈来神京。

殿前策三道，光焰摩九精。甲科雄鹭序，四海驰文名。

一朝坐璧水，缓辔登蓬瀛。二年作铨总，谈笑流品清。

陛对本故事，中间俄一鸣。黼座固色喜，无乃群邪惊。

堂堂颇牧论，万古追家声。胡为忽掉头，解组寻归程。

帝曰邛笮民，抚字宜烦卿。汝其下膏泽，癯瘠均丰盈。

上方宝环赐，迟汝襦裤氓。承平二千石，倚任谁云轻。

况复近乡井，正昼锦方荣。过家仍上冢，钲鼓喧双旌。

男儿贵行志，岂俟腰金横。风云傥际会，衮绣居槐庭。

别酒置客邸，伊嗟未忍倾。所嗟君子外，何独伤离情。
再过故人霍元方故居因作诗以寄嗣子怡伯怡仲
宋讷（明代）

欲登医俗旧茅亭，主去亭空德自馨。载酒无人重问字，闻诗有子自趋庭。

程门谁立诸生雪，淇水先沈处士星。缥缈吟魂何处在，竹梢空见岁寒青。
江城子 夜凉对景
赵长卿（宋代）

彩云飞尽楚天空。碧溶溶。一帘风。吹起荷花，香雾喷人浓。明月凄凉多少恨，恨难许，我情钟。
相思魂梦几时穷。洞房中。忆从容。须信别来，应也敛眉峰。好景良宵添怅望，无计与，一樽同。
同社中诸子赋百韵
释函可（明代）

猗与洛多士，共此海一涯。惨日无舒景，狞飙不断吹。

昼闻苍兕吼，夜见乱星垂。春尽花未发，秋来草先萎。

况当严凝际，复遇荒歉时。雪大颇充啮，沙多曷任炊。

已看薪似桂，安得稼如茨。食字字欲尽，问神神不知。

求方希辟谷，绕树叹无枝。世路肠千折，人情水半卮。

曳裾向何处，弹铗更依谁。却忆公孙度，难寻钟子期。

马公思设帐，董氏久虚帏。罪积甘缧绁，泪纷比绠縻。

出门徒彳亍，矢志各参差。家远地难缩，愁宽天可弥。

寄书凭塞雁，解佩欠金龟。秪觉丝生鬓，惟馀肉在髀。

囊空存兔颖，貂敝羡羊皮。心腹告山鬼，须眉照碧池。

矮檐常抱膝，永夕独支颐。纵尔贫兼病，幸无磷与淄。

投林藏雾豹，入市怯人螭。鲁国衣冠族，秦中豪杰儿。

岚烟五岭远，文藻六朝摛。鹿走看獒逐，鹤飞并雉罹。

赤髭经火劫，铁嘴试刚椎。君父恩冈极，死生苦不辞。

求仁又何怨，质圣而无疑。智为繁忧长，力因多难羸。

形容虽已槁，精理肯教隳。文偃剩跛脚，香严无卓锥。

但存乞食相，那用买山赀。托钵望城郭，谈经闹边陲。

运颓知莫振，衲破尚堪支。濯足乌龙窟，洗肠白石湄。

长江还淼淼，归鸟正提提。梅坞怀方切，春塘梦独稀。

终朝劳短策，暗室拭长鉟。虹气供吞吐，鲸波静指挥。

四维阴羃羃，两袖冷飔飔。荒冢卧封豕，欹台游瘦狸。

抬眸瞰广漠，纵步陟厜㕒。涕吐牛蛇走，叫呼霹雳驰。

东溟观出日，北镇读残碑。西岫哭义士，南邻舞阏氏。

乾坤仍自阔，陵谷倏然移。倾血倒三峡，招魂到九嶷。

揭开王蠋面，唤起卞壶尸。胆但当空沥，肝惟对佛披。

怪思屠魍魉，险欲狎穷奇。幽意通岩瀑，閒情侣涧麋。

崩崖搜朽骨，古庙索遗词。仙客遇清笑，玄风布和熙。

函关去莫返，华表来何迟。承露浇麻饭，烧檀煮玉饴。

解将新布袋，剖却旧藩篱。尸许从沙暴，车宁荷锸随。

洪涛咒可竭，顽性法难治。屡过扬雄室，每逢安石棋。

冰心互映彻，兰味播芳蕤。交谊久已弃，遗文良在兹。

艰虞深阅历，遒劲共扳追。矻矻千寻石，汪汪万顷陂。

土床容偃仰，缃帙任唔咿。古柏信孤挺，狂猿本不羁。

雄谈裂帧幅，妙句出炉锤。骤雨催吟兴，寒霜沁诗脾。

分题多吊古，造意欲淩巇。残墨堪同赏，新篇足自怡。

桐枯未作爨，松实暂疗饥。二子喜听论，一锜尽成麋。

且抛千载憾，相与片时嬉。小人应学圃，遗老亦敷菑。

岂怼蜮能射，宜安命所施。管宁曾戴帽，尼父欲居夷。

吾道信东矣，先生将何之。只闻囚羑里，畴为献鸡斯。

左氏三都贵，苏卿五字师。傅岩筑以版，渭水钓非罴。

野蕨欣犹采，社莲恨已衰。山东得李白，江左来桓伊。

执耳尔胡让，登坛众所推。吹笙约子晋，击筑邀渐离。

异域留商哻，石人见汉仪。空城招旧帝，青草惜娥眉。

骚续屈平怨，赋添宋玉悲。唱酬浑不厌，来往各忘疲。

酒奈无赀畜，节应到秃持。杂心勿与人，拙目尽教嗤。

此日亦常事，万年定渴思。好将藏洞壑，何必勒钟彝。

取义戒伤激，怀刑嫌近痴。果能了性命，更莫问安危。

凤鸟徒鸣舜，龙图只授羲。滔滔者皆是，蹙蹙若奚为。

世事讵难识，帝心可微窥。浮云无终蔽，皎月岂长亏。

盈则覆之兆，祸兮福所基。举头语诸子，毋自苦嗟咨。
和端式上人十咏 其六 垂崖鞭
梅尧臣（宋代）

崖竹出石壁，根瘦悬青蛇。磔髯露老节，斫骨点寒花。

少年莫剪去，骑杀白鼻騧。
逢入京使
岑参（唐代）

故园东望路漫漫，双袖龙钟泪不干。
马上相逢无纸笔，凭君传语报平安。
织锦妇
秦韬玉（唐代）

桃花日日觅新奇，有镜何曾及画眉。只恐轻梭难作匹，

岂辞纤画遍生胝。合蝉巧间双盘带，联雁斜衔小折枝。

豪贵大堆酬曲彻，可怜辛苦一丝丝。
香奁八咏 其七 花尘春迹
凌云翰（元代）

双鸳微步不须扶，谁蹑行踪认有无。春径尘香初彷佛，晚风花落又模糊。

凌波罗袜骛神女，衬地金莲陋玉奴。几度含毫空想像，却怜新月印平湖。
奉陪陆使君长源诸公游支硎寺
皎然（唐代）

尝览高逸传，山僧有遗踪。佐游继雅篇，嘉会何繇逢。

尘世即下继，色天当上峰。春晖遍众草，寒色留高松。

缭绕彩云合，参差绮楼重。琼葩洒巾舄，石瀃清心胸。

灵境若可托，道情知所从。
楚天遥过清江引·有意送春归
薛昂夫（元代）

有意送春归，无计留春住。明年又着来，何似休归去。桃花也解愁，点点飘红玉。目断楚天遥，不见春归路。
春若有情春更苦，暗里韶光度。夕阳山外山，春水渡傍渡，不知那答儿是春住处？
酬别刘九郎评事传经同泉字
戴叔伦（唐代）

举袂掩离弦，枉君愁思篇。忽惊池上鹭，下咽陇头泉。

对牖墙阴满，临扉日影圆。赖闻黄太守，章句此中传。
后炮夫行
查诗继（清代）

岁莫喧喧夜捉人，当门县尉点行频。押送江干下江舶，王牌忽下哀劳民。

蒙恩欢噪声动地，得钱脱役夸亲邻。谁知羽书传旦暮，王师仓猝西兴渡。

桃符竹爆空酸辛，菜饵饤盘将不去。雨雪江山烟火稀，白骨支撑满前路。

行到金华呈太守，幕府无文停待久。白昼呼群掠远村，醉围解尉攒拳殴。

解尉獐徨无羽翰，科钱营脱离险艰。黠徒乘机从此逝，追至兰溪半不还。

县差承帖追逋目，鞭笞狼籍空劳鹿，归时老幼尽欢欣，重去难将消息闻。

男儿轻死贵死敌，何不弓剑学从军。
鹧鸪天·屏障重重翠幕遮
石孝友（宋代）

屏障重重翠幕遮。兰膏烟暖篆香斜。相思树上双栖翼，连理枝头并蒂花。敧凤髻，亸乌纱。云慵雨困兴无涯。个中赢取平生事，兔走乌飞一任他。
横江
柯芝（宋代）

横江一片碧，攜鹤上渔船。
收纶不成下，却抱钓竿眠。
吴江舟中 其一
唐仲冕（清代）

短桨出烟汀，烟外闻疏语。野水绿三篙，秋花红半渚。
九座山中即事二首 其二
苏钦（宋代）

携僧缓步听溪声，课仆疏筠出翠屏。泉石膏肓吾自许，馀生应不愧山灵。
仲至早入局有诗次韵因亦自述并谢外日留酌 其一
韩淲（宋代）

驰道人行响动雷，五更推枕重徘徊。归家细咏朝阳句，不记曾经省宿来。
岩斋晓起
韦骧（宋代）

晓起郊原寂，清风盥栉傍。松梢泫微露，岩顶泛初阳。

彷佛山禽语，飘零古殿香。携书寓疏拙，三伏化寒凉。
偶成
彭汝砺（宋代）

抵虚投隙废精神，世态纷纷日更新。得丧是非浑一梦，不知误却几多人。
踏莎行 其一 太易生日
朱敦儒（宋代）

梅倚江娥，日舒宫线。老人星唤群仙宴。泛杯玉友暖飞浮，堆盘群橘光零乱。

听命宽心，随缘适愿。痴狂赢取身长健。醉中等看碧桃春，尊前莫问蓬莱浅。
读范吏部三高祠堂记
楼钥（宋代）

三高之风天与高，三高之灵或可招。
小山以后无此作，具区笠泽空寥寥。
几从垂虹荡双桨，寓目沧浪独怊怅。
笔端不倒三峡流，欲遽招之恐长往。
前身陶朱今董狐，襟抱磊落吞江湖。
瑰词三章妙天下，大书深刻江水隅。
我来诵诗凛生气，若有人兮在江水。
扁舟独钓脍鲈鱼，茶灶笔床归甫里。
先生固是丘壑人，只今方迫功与名。
谢公捉鼻恐未免，便看林薮生风云。
他年事业满彝鼎，乞身归来坐佳境。
不嫌俗士三斗尘，容我渔蓑理烟艇。
亦好园四咏·菊径
喻良能（宋代）

小径三秋好，西风百本黄。
但令频泛酒，日日是重阳。
甘露寺放舶至瓜洲风作
宋无（元代）

天造西来险，山回北固形。断崖缠赤日，孤柱擘苍溟。

此地何能缠，长江或有灵。然犀夜照浪，饮马晓吞星。

铁锁沈寥廓，楼船没杳冥。乾坤一衣带，吴楚两邮亭。

击楫人人倦，吹笳处处听。海门沙自白，瓜步草犹青。

梦堕浮家乐，魂遭捩柁醒。计程秋猎地，问舍暮渔汀。

倏忽波涛变，匆忙网罟停。疾飙移蚌室，暗雨卷龙庭。

赑屃鼋鼍壮，谽谺树石腥。危樯连偪仄，高岸失竛竮。

世事无深测，生涯独未宁。愁烦复消释，题咏纪曾经。
夏日晚兴
陆游（宋代）

高挂虚窗对绿池，鸟啼声歇柳阴移。
含风珍簟闲眠处，叠雪轻衫新浴时。
泉冷甘瓜开碧玉，手香素藕罥长丝。
夕阳四面渔歌起，又赴邻翁把钓期。
台湾郡斋红蕉数株，六八月放花，至十一月强半叶枯而花未已，小鸟时时来啄
姚莹（清代）

玲珑石畔倚轻红，开落纷纷小院中。为伴愁人听夜雨，那堪娇鸟啄秋风。

芳心密卷终难放，绿叶欹残尚一丛。不用天涯嗟岁晚，春风犹在海云东。
湘南
严仁（宋代）

斑竹萧萧水驿孤，落花吹雨赤沙湖。春风二月湘南路，何处青山无鹧鸪。
残春咏怀，赠杨慕巢侍郎
白居易（唐代）

位逾三品日，年过六旬时。不道官班下，其如筋力衰。

犹怜好风景，转重旧亲知。少壮难重得，欢娱且强为。

兴来池上酌，醉出袖中诗。静话开襟久，闲吟放醆迟。

落花无限雪，残鬓几多丝。莫说伤心事，春翁易酒悲。
山村二首
杨万里（宋代）

一搭山村一搭奇，亦堪风物索新诗。
稻花雪白糁柳絮，柘子猩新团荔枝。
行者自愁居者乐，晴时即热雨时泥。
问知桐汭多程在，未说宣城与贵池。
拟古龙升天须浮云
王廷陈（明代）

龙升天，须浮云，今之仕者别有因。察不待孝廉，科不必贤良。

一旦举之，牛下加之。稠人族类钩连蒙溢恩，乳臭之子被冠簪。

嗟彼未遇时，里中豪士奴役之。中人之家耻婚媾，饮宴列之为下宾。

并日一举火，往往釜生尘。今者衔命归，县令负弩为先驱。

郡守伏道左，徒御何逡巡。少长咸聚观，稍近遭呵嗔。

腰系双白璧，囊贮万黄金。散金拓第宅，朝得西舍暮东邻。

少年强攀附，有踰骨肉亲。白首墙东生，下帷良已勤。

短衣不掩胫，出汲行负薪。我闻愤愤何能平，将欲叩帝而说陈，天门九重河无津。
彭及之邀吴仲源杨公济与某夜会望湖楼独某后
强至（宋代）

波射飞楼缥缈间，云梯岂合在尘寰。
金樽倒尽星垂地，玉滴书乾月过山。
槛底吴僧空仰望，座中蜀客赖西还。
我遭鱼钥无情甚，只许吟魂夜度关。
自南京之陈宿柘城
张耒（宋代）

荒城人稀荆棘老，野兔惊跳出寒草。苍苍落日黄云西，驱马城边寻古道。

入门四顾皆桑田，居民三五依道边。暮投佛寺下马立，冲眼满屋燃萁烟。

老僧自言八十馀，老矣不能营所居。村僮依灶展败席，上有空梁悬木鱼。

旋汲新泉濯双手，青灯照客黄昏后。群儿烂漫眠我前，新月欲倾光入牖。

夜敲僧室借酒壶，不惜青钱取次沽。酒香入户推枕起，剔灯吹火燃铜盂。

大杯一沃不留滴，满眼棼然睡来集。明朝上马倒残壶，不怕新霜败裘湿。
登高丘而望远海
李锴（清代）

登高丘而望远海，海上浮云白如纸。不见若木华，但见日小如粟米。

当欲腾身直上乘日车，周流极彼四海之津涯。天帝下相接，群仙如虫沙。

瀛洲与三山，跬步何污邪。知不可得还故家，彼往此来良足嗟。

富贵已极可奈何。可怜汾水上，落日摇空波。
缫丝吟
方回（元代）

行役过桑野，适值丝事成。
缫者无劳色，缫车无怨声。
彼美冶容子，高楼吹玉笙。
一夕缺俪偶，愤切含离情。
被绮食珍鼎，迭慾生骄盈。
蚕妇虽繿缕，君子未可轻。
所以不可轻，能保秋霜贞。
风雨夜有数十客共饭达旦不寐
陈献章（明代）

老觉生涯少，贫添食指繁。雨中谁举火，夜半客推门。

室暗承尘湿，阶翻坠瓦喧。平明不曾睡，负锸理花根。
送通嗣法书僧归隆兴
释文珦（宋代）

一千余里路，知为尔师行。
晚峤踏云影，春江闻浪声。
相逢知有约，又别似无情。
莫话传衣事，北宗人恐争。
次韵道辅丈荆州吟四首
吴则礼（宋代）

故人高枕闭柴荆，应恨平生谩一经。
下榻每怜挥白羽，挽溪仍喜得红菱。
昌化县进嘉禾嘉粟赐贾丞相
宋理宗（宋代）

一德交孚叶两仪，嘉禾嘉粟献珍奇。
禅呈属邑信非偶，瑞应明珍若有期。
周纪唐封生秀颖，汉歌郊庙产灵芝。
何如近在王畿内，庆典珍符萃一时。
送陈兰陔作令衡阳时方有弄璋之喜 其一
王彦泓（明代）

银艾初腰黛笔浓，将雏新喜上眉峰。命名岂必因温峤，赠字还须待蔡邕。

湘浪色摇文葆绿，岳霞光映锦绷红。知君心切疲氓处，正与合饴膝上同。
小雨
杨万里（宋代）

雨来细细复疏疏，纵不能多不肯无。
似妒诗人山入眼，千峰故隔一帘珠。
和李峤杂咏诗百二十首韵 其四 风
弘历（清代）

入松泛金籁，动竹响琪林。文士雄雌辨，高人商角吟。

底须誇汉筑，惟是缅虞琴。雨足园亭好，披来爽满襟。
武夷三层峰
翁彦约（宋代）

层峰三叠倚青冥，雾宿云飞自有程。杳霭又因关造化，故教人世验阴晴。
夜泊庐陵
魏之琇（清代）

岸险沙痕折，江空露气澄。荒鸡迎戍鼓，宿雁避渔镫。

客梦随枫落，乡思对月凝。秋声殊可赋，此夜泊庐陵。
次韵赵积中慈湖即事
王之道（宋代）

入室儿童隘函丈，想见彩衣还谑浪。
挂冠如欲赋田园，一水淮乡足閒旷。
鼓潭书屋
徐庸（明代）

鼓潭积水如沧浪，白石突起潭之傍。每逢风雨石即吼，以斯得名年长久。

多君爱此来卜筑，不日经营架茅屋。黄金不惜买诗书，充栋堆床五千轴。

剑锋三尺琴五弦，墨迹画图先世传。风清月朗或披玩，一道虹蜺光烛天。

红尘难渍乌皮几，宝鸭烟霏爇沉水。纬箫帘捲客罢来，盘薄于中心独喜。

平生识得南州孙，华翰寄托来吴门。殷勤求我赋诗句，展读倩意生春温。

荆州未识神交久，籍甚声名在人口。龙钟那得远相过，勉作长歌搔白首。
章抚干诗编
韩淲（宋代）

诗道古所重，诗篇今不难。寂寥建安来，尚有李杜坛。

齐梁小儿体，往往不足观。君侯贤关秀，磊落夜光寒。

簸弄豪侠窟，洗涤儒腐酸。连编忽堕前，惘然失悲欢。

金华三洞高，东流五百滩。乃能收拾之，尽归一毫端。

惜我保社人，未同把檀栾。挥弦送飞鸿，悠悠发清弹。
送人归临漳兼简湛首座
释慧空（宋代）

白云埋藏丘壑里，天风无端忽吹起。雁山耸秀我杖头，漳水澄吹君脚底。

一南一北恰同途，虽曰同途不相似。到家为我到龙山，问讯山中湛老子。
次韵顾次凤
王灼（宋代）

笔端文字照千春，仙籍班联透几尘。
黄卷肯交同长物，白袍未信裹闲身。
至言落落常难合，俗眼悠悠少识真。
谁似江东顾夫子，月台对影只三人。
九日古愚丈易门蔚云芝房东岩家竹轩爱吟斋小饮并结竹溪吟社以菊花开日即重阳为韵得即字
袁景辂（清代）

雁过白云冷，木落遥山碧。游筇懒不携，良友近可即。

平地当登高，少长集吟室。有酒期共饮，欢焉布瑶席。

座无拘忌流，醉醒取各适。襟情未必同，臭味自不隔。

古人师与友，所重均受益。后世务面交，毁誉乱曲直。

攻玉藉他山，引针赖磁石。各勉百年身，磨砻互尽力。

是时日欲暮，寒光动西壁。照见座中人，各有好颜色。

聚首苦不常，欢饮忘主客。相期敦久要，觞咏继今夕。
舟中三首
宋祁（宋代）

雾迥絙林趾，波生齧岸沙。
漫红披杏带，短碧上蒲芽。
鲑菜随宜有，浆醪不用赊。
行行乐萧散，未觉远京华。
中宿峡用少陵集铁堂峡韵
许宗彦（清代）

连峰蔽空来，势阻江路绝。非岨非崔巍，太古立积铁。

翠重阴崖肥，云颓阳岫裂。细溜停空凹，皎若化残雪。

河伯此下材，过客色无悦。峭帆掠悬岩，屡作之字折。

飞雨忽洒人，曦景互明灭。天风飒以寒，尽蠲肝肺热。
初七日去大营拟寄城中诸友
金和（清代）

十万冤禽仗此行，谁知乞命事难成。包胥已尽滂沱泪，晋鄙惟闻嚄唶声。

自古天心悭悔祸，虽余人面错偷生。一身轻与全家别，何日残魂更入城。
题会稽用林帅侍韵
赵汝鐩（宋代）

东越乾坤到眼边，乱云连壑草迷川。
五更城落千岩月，万顷湖开一镜天。
鼓角声残秦望晓，楼台影湿卧龙烟。
旧时太史登临处，每想风流为慨然。
句
宋绶（宋代）

神归梁小庙，礼袝汉馀陵。
金陵人家门多种树树头巢乌噪不止甚厌之戏为一绝
王世贞（明代）

吴门旧曲厌乌栖，又听长干乌夜啼。丈人屋头有何好，不如清晓汝南鸡。
荀子引古言
佚名（先秦）

衣与缪与。
不女聊。
题徐景旸趋庭卷
程本立（明代）

柱石老臣持使节，芝兰儿子拜亲闱。九重天语传丹陛，五色云章制彩衣。

官舸夜帆风力便，寿觞春酒雪花飞。人生一乐真难得，况尔名家世所稀。
青松篇
释文珦（宋代）

西山有孤松，亭亭高百尺，
冰雪屡凌厉，难变青青色。
东园盛桃李，摇艳矜春容。
少皞布秋律，扫地无遗踪。
青松固真心，桃李乏坚操。
君子与小人，自古不同调。
宁忍学桃李，誓言作青松。
偃蹇终不屈，傲睨秦皇封。
金刚随机无尽颂·非说所说分第二十一
释印肃（宋代）

若言佛有说，执指为真月。
月指两俱迷，昧修多罗□。
浣溪沙
郭应祥（宋代）

仙子凌波袜有尘。翰林摛藻笔如神。此花此曲两无伦。不与妆台簪宝髻，却来书阁伴幽人。恨无佳客只空尊。
题李氏敬聚堂
家铉翁（宋代）

和平遇物斯为美，恻怛存心即是仁。
休怪艺翁太淳质，由来忍字本诸经。
再韵谢提举苏道山
释宝昙（宋代）

手种梧桐一百围，天生鸾凤翳朝晖。
西南人物惟公在，汝颍风流只涕挥。
纵有诗筒怜苦李，岂无药裹要当归。
黑头未用黄金印，且与斯民共瘠肥。
马头曲
王掖（明代）

銮刀刲燔羊，官瓮泻渼马。
更衣兰房中，吊影银灯下。
留别金山寺
潘阆（宋代）

山顶风摇万树鸣，扁舟欲解觉难行。
羡师斋后关门睡，不管波涛四面生。
端师子赞
释绍昙（宋代）

爪牙虽弄未全真，驳绿斑釐著一身。
彩好不曾哮吼得，听闻将谓吓村人。
送贺秘监归会稽诗
严向（唐代）

孤云去住本无机，却指苍梧下翠微。锡鼎为传仙族在，泛槎还翠海烟归。

客星一夜淩光武，华表千年送令威。闻道葛洪丹灶畔，至今霜果有金衣。
春日随驾出却世偶过田家 其一
金幼孜（明代）

东风被原野，草木亦滋荣。脉脉泉流响，喈喈时鸟鸣。

老翁扶杖出，稚子把犁耕。民俗安浮朴，熙然乐太平。
寄新轩阮希圣
郭祥正（宋代）

遥想新轩日日新，清风细细起青蘋。后来诗客谁如我，定有新交胜故人。
桐庐江阁
方干（唐代）

风烟百变无定态，缅想画人虚损心。卷箔槛前沙鸟散，

垂钩床下锦鳞沈。白云野寺凌晨磬，红树孤村遥夜砧。

此地四时抛不得，非唯盛暑事开襟。